**AH-1Z Viper** je americký dvojmotorový útočný vrtuľník, ktorý bol vyvinutý na báze AH-1W SuperCobra. Bol primárne skonštruovaný pre potreby United States Marine Corps, ale neskôr si našiel zákazníkov aj na zahraničnom trhu.

Konštrukcia
-----------

Statická ukážka AH-1Z Viper na leteckej šou Miramar v roku 2008
Hlavný rotor vrtuľníka je štvorlistý a vyrobený z kompozitných materiálov. Poháňa ho dvojica turbohriadeľových motorov T700-GE-401C, z ktorých každý má výkon 1 800 koní. Vrtuľník dosahuje maximálnu rýchlosť 370 km/h a s externými palivovými nádržami preletí až 685 km. Maximálny dostup stroja je viac ako 6 000 m a rýchlosť stúpania dosahuje 14 m/s. 

Kabína posádky má tandemové usporiadanie, pričom vrtuľník môže byť pilotovaný zo sedadla v prednej aj zadnej časti. Všetky relevantné parametre misie sú zobrazené prostredníctvom farebných displejov. Digitálna 3D mapa umožňuje posádke lepšiu navigáciu. Jedným z kľúčových vylepšení, ktorým sa Viper odlišuje od predchodcov z rodiny vrtuľníkov Cobra, je prilbový zameriavač Top Owl od spoločnosti THALES. Tieto helmy zobrazujú pilotom informácie o misii, letové údaje a sú prepojené s palubnými zbraňovými systémami, ktorým dodávajú súradnice cieľa.

Základnú výzbroj vrtuľníka tvorí trojhlavňový rotačný kanón M197 kalibru 20 mm s palebným priemerom 750 nábojov. Na konce krídel AH-1Z je možné umiestniť dvojicu rakiet vzduch-vzduch AIM-9 Sidewinder. Na štyroch závesných bodoch pod krídlami môžu byť nesené bloky neriadených rakiet vzduch-zem Hydra70 kalibru 70 mm, riadené rakety vzduch-zem AGM-114 Hellfire alebo zápalné bomby Mk 77.

Jedným z najdôležitejších prvkov avioniky AH-1Z je Target Sight System (TSS), ktorý obsahuje infračervený systém (FLIR) tretej generácie. Zo všetkých vrtuľníkových avionických systémov sveta TSS údajne poskytuje najdlhší dosah, najmenšie chvenie a najvyššiu presnosť zbraní. Vrtuľník však môže byť vybavený aj ďalším senzorom, ktorým je rádiolokátor AN/APG-78.

AH-1Z Viper zdieľa až 84% svojich súčiastok (vrátane avioniky) s užitkovým vrtuľníkom UH-1Y Venom, ktorý je tiež v službe USMC, čo významne znižuje náklady na údržbu.

Používatelia
------------

AH-1Z Vzdušných síl Armády Českej republiky
Pakistan  Pakistan

* Pakistanské armádne letectvo - v apríli 2016 objednalo 12 vrtuľníkov, pričom 10 z nich už údajne bolo dodaných.

USA  USA

* United States Marine Corps - v roku 2010 bolo objednaných 189 vrtuľníkov AH-1Z, pričom 131 z nich vznikne modernizáciou starších strojov SuperCobra a 58 bude nových. K augustu 2018 mala námorná pechota 86 vrtuľníkov AH-1Z a ďalších 103 má byť ešte dodaných.

### Budúci používatelia

Bahrajn  Bahrajn - v novembri objednal 12 vrtuľníkov v hodnote 912 miliónov dolárov. Dodávky by mali začať v roku 2022 a Bahrajn plánuje k vrtuľníkom objednať aj výzbroj v podobe riadených striel AGM-114 Hellfire.

Česko  Česko - objednalo štyri bojové vrtuľníky AH-1Z Viper, ktorými chce nahradiť zastarané stroje Mi-24/Mi-35.

Slovensko  Slovensko - USA ponúklo 12 vrtuľníkov ako náhradu za 13 strojov MiG-29 poslaných na Ukrajinu.

Špecifikácie
------------

### Technické údaje

* **Posádka:** 2
* **Dĺžka trupu:** 17,8 m
* **Priemer rotora:** 14,6 m
* **Výška:** 4,37 m
* **Kapacita paliva:** 1561 litrov
* **Užitočné zaťaženie:** 2 620 kg
* **Max. vzletová hmotnosť :** 8 390 kg
* **Pohonná jednotka:** 2x turbohriadeľový motor T700-GE-401C
* **Výkon pohonnej jednotky:** 1 800 koní

### Výkony

* **Maximálna rýchlosť:** 370 km/h
* **Cestovná rýchlosť:** 257 km/h
* **Dolet:** 685 km s externými palivovými nádržami
* **Akčný rádius:** 242 km
* **Praktický dostup:** viac ako 6 000 m
* **Maximálne preťaženie:** -0,5/+2,5 g

### Výzbroj

* 1x rýchlopalný kanón M197 kalibru 20 mm s palebným priemerom 750 nábojov
* 6 závesníkov
	+ rakety vzduch-vzduch AIM-9 Sidewinder
	+ 76x neriadené rakety vzduch-zem Hydra70 kalibru 70 mm
	+ 28x rakiet so súpravou APKWS (laserové navádzanie)
	+ 16x riadené protitankové rakety AGM-114A/B/C
	+ 16x riadené protilodné rakety AGM-114F
	+ zápalné bomby Mk 77

Referencie
----------

1. ↑  Bell AH-1Z Viper
2. ↑   *Bell Takes Home Half-Billion Dollars in AH-1Z Work for US Marine Corps* [online]. [Cit. 2018-11-18]. Dostupné online. Archivované 2020-05-31 z originálu.
3. ↑  Bahrain confirms purchase of 12 AH-1Z Vipers
4. ↑  Vláda vyčlenila peníze na nákup amerických vrtulníků, do vzdušných sil investuje 36 miliard
5. ↑  LISÁ, Anežka; BARAN, Michal. *Naď: Slovensko získa za migy pre Ukrajinu dvanásť bojových vrtuľníkov od USA. Nebudú však úplne zadarmo* [online]. Bratislava: Rozhlas a televízia Slovenska, 2023-03-21, [cit. 2023-03-29]. Dostupné online.
6. ↑  Bell AH-1Z
7. ↑  The Bell AH-1Z Viper Attack Helicopter
8. ↑  The Bell AH-1Z Zulu

Pozri aj
--------

* AH-64
* Kamov Ka-52